**V Podbrezovej pri Súkromnom gymnáziu sa začala realizácia prvého z troch ocenených realizovateľných projektov v celoslovenskej súťaži Tatranskí rytieri.**

V kategórii **realizovateľný projekt** boli vybraté tri projekty:

1. miesto: Evanjelické gymnázium Tisovec, 2.A
2. **miesto: Súkromné gymnázium ŽP Podbrezová, II.H**
3. miesto: Spojená škola Prešov, 1.F

S podporou Tatranských rytierov a s pomocou dobrovoľníkov sa budú postupne realizovať všetky tri.

Základný kameň náučného chodníka bol slávnostne položený v piatok 21. septembra v priestore areálu gymnázia. Výstavbu si v prepracovanom projekte navrhli samotní žiaci. **V celoslovenskej súťaži Tatranskí rytieri** sa projekt stal jedným z víťazných. Anna Bieliková, organizátorka súťaže Tatranskí rytieri, ktorá spoločne s komisiou vyhodnocovala víťazné projekty hovorí, že v prípade **Náučného chodníka ACTIVITY** ocenili jeho vzdelávaciu prepracovanosť a schopnosť dostať do exteriéru školy aj interaktívnu formu vzdelávania. Odmenou v súťaži bola nie len finančná podpora víťazného projektu, ale aj dobrovoľnícka pomoc zamestnancov hlavného partnera projektu pri jeho realizácii.

Cieľom projektu Náučný chodník ACTIVITY je zlepšiť životné prostredie v okolí školy a motivovať študentov k ochrane životného prostredia. *„Zvyšovať environmentálne povedomie žiakov, vytvárať*

*u nich správne postoje a uvedomelé správanie k životnému prostrediu je jednou z našich najdôležitejších úloh. Preto ma veľmi teší, že sa*

*u samotných žiakov prebudil záujem o prostredie, ktoré ich obklopuje*

*a vďaka ich nápadom vyrastie dnes v areáli školy náučný chodník,“* povedala **PaedDr. Katarína Zingorová, riaditeľka Súkromného gymnázia Železiarne Podbrezová.** Náučný chodník dlhý cca 70 metrov bude oficiálnou „skratkou“ na ceste do školy, ktorú budú lemovať vzdelávacie tabule s informáciami o drvinách v rôznych výškových pásmach. Okrem toho, že niektoré z opisovaných drevín budú lemovať chodník, budú pre študentov pripravené aj edukačné aktivity ako slepá mapa, pexeso a pod.

Na plakete, ktorá je umiestnená na základnom kameni sú logá partnerov a realizátorov projektu. MPC ako odborný garant poskytuje odborné konzultácie a spätnú väzbu k pracovným zošitom, informačným materiálom projektu Tatranský rytieri. V rámci svojich vzdelávacích podujatí informuje o projekte a prezentuje ukážky dobrej praxe účastníkom. Pri slávnostnom položení prvého kameňa bola za **MPC PaedDr. Darina Výbohová, PhD., riaditeľka sekcie kontinuálneho vzdelávania a profesijného rozvoja**, ktorá hovorí o efekte interaktívneho vzdelávania na celkové výsledky výučby*. „Interakcia takejto výučby je úplne iná, ako keď učiteľ vojde do triedy a žiaci sú v úlohe počúvajúcich. Tu pracujú spolu, keď sa im darí, tak sa tešia spolu, vytvára sa tu energia, pomáhajú si. Spoločne niečo tvoria a je to bezprostrednejšie.“*

